З 1989 года пачынаецца адлік працоўнага стажу ў лясгасе для загадчыцы гаспадарчай часткай Галіны Аліевай (здымак 1). З таго часу шмат чаго змянілася: пашырылася вытворчая база і дапаможныя падраздзяленні, на складзе зараз стала налічвацца не адна тысяча найменняў, вядзецца іх дакладны ўлік у спецыяльнай камп’ютарнай праграме. А Галіна Васільеўна асабіста прызвычаілася да таго, што ёй пастаянна трэба быць “на сувязі”. З самага ранку мабільны тэлефон не змаўкае: то механік цікавіцца наяўнасцю запчастак, якія неабходны тэхніцы, што знаходзіцца на рамонце, то майстры з лесасек за напільнікамі прыехалі, то тару для пелет адпусціць трэба. У такой абстаноўцы праходзіць практычна кожны дзень загадчыцы гаспадаркі. Ад яе аператыўнасці залежыць тое, як хутка аўтамабіль выйдзе ў рэйс, а лесанарыхтоўчая тэхніка запрацуе. Запісаўшы ўсю інфармацію ў спецыяльныя карткі, падаўшы дадзеныя на выпіску накладных, накіроўваецца Галіна Васільеўна аглядаць вытворчую тэрыторыю і бытавыя памяшканні. Між тым у лясгас паступае новы тавар, і яна зноў становіцца гаспадыняй складу: прыняць, пералічыць, паставіць на ўлік. За 26 гадоў работы ў лясгасе Галіна Аліева займела аўтарытэт адказнага спецыяліста, яна валодае дзелавымі арганізатарскімі якасцямі, падтрымлівае дакладны парадак у дакументах. А на вытворчасці па-іншаму і немагчыма.